《览梅圣俞诗编》
宋代·韩维

夙昔诵佳句，跂予慕高风。
何意忧艰馀，邂逅此相逢。
群初应府辟，捧檄来自东。
引车穷檐下，眷然顾微躬。
姿表穆以秀，纯德信内充。
乃知文章作，中与性情通。
煌煌新诗章，垂光照昏蒙。
启椟挹荆璞，引莛撞景钟。
高篇屡云阕，远思殊未终。
譬如巧琴师，哀弹发丝桐。
中有冲淡意，要以心志穷。
顾惟昧者听，莫辨徵与宫。
安得牙旷手，提取发其聪。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。